**Hontianska paráda** je folklórny festival s medzinárodnou účasťou, ktorý sa koná pravidelne (okrem roku 2020 kvôli pandémii koronavírusu) v obci Hrušov od roku 1996. Najbližší ročník sa bude konať 18. - 19. augusta 2023.

Charakteristika festivalu
-------------------------

Dvojdňový festival sa koná počas tretieho augustového víkendu v obci Hrušov. Názov odkazuje na región Hont, v ktorom sa obec nachádza. Na začiatku sa predpokladalo, že pôjde o putovný festival po jednotlivých obciach Hontu, avšak pre veľký úspech a investície sa koná len na Hrušove. Priemerná návštevnosť je približne 15-20 tisíc ľudí počas celého festivalu. Hontiansku parádu navštívilo aj mnoho predstaviteľov politického a verejného života, viackrát bol medzi nimi aj vtedajší prezident SR Ivan Gašparovič.

Program festivalu
-----------------

Hontianska paráda ponúka od svojho prvého ročníka program na piatich programových úrovniach:

### Ukážky tradičných vidieckych prác

Hlavnou odlišovacou črtou Hontianskej parády od iných folklórnych festivalov na Slovensku, ktorých program spočíva najmä na scénickom programe, sú ukážky skoro zabudnutých prác. Miestni obyvatelia predvádzajú roľnícke práce s obilím (ručné kosenie, zvážanie, mlátenie ručne alebo na mláťačke) či pečenie chleba a hrušovských lepníkov v tradičných kamenných peciach. Ďalšími ukážkami prác je pálenie drevenej míle, tesárske a kamenárske práce. V desiatych rokoch 21. storočia pribudli ukážky spracovania konope a výroby textílií. Mnohé práce si návštevníci môžu vyskúšať.

### Scénický program

Počas soboty prebiehajú voľnejšie programy folkloristov z blízkeho či ďalekého okolia na dvoch miestach, tzv. Lesnej scéne a scéne pri Vežičke. Hlavným pódiom scénického programu je dvojpodlažný kamenno-drevený amfiteáter v podobe hradu. Amfiteáter symbolizuje spojenie moderného a zvykoslovného. Medzi každoročné pravidelné bloky patrí piatkový program domácich Hrušovčanov, v sobotu prehliadka detských folklórnych skupín (blok Deti a generácie), prehliadka súborov zo zahraničia (Maďarsko, Srbsko, Česko, Rumunsko, Turecko a i.) a program hontianskych obcí. Na jeho doskách vystupovali telesá ako SĽUK či Lúčnica, ale aj sólisti ako napr. Ambróz. 

### Remeselníci

V centre dediny sú prítomní remeselníci, ktorí dotvárajú jedinečnú atmosféru festivalu. V priemere ich je približne stovka. Keďže z priestorových dôvodov nie je možné ich počet zvýšiť, obec preferuje výhradne tradičných remeselníkov, najlepšie s možnosťou priamych ukážok tvorby. 

### Dvory

Od založenia tohto folklórneho festivalu sú špecifikom tzv. dvory. V týchto vyhradených častiach obce prezentujú spolky alebo zoskupenia tradičné materiálne veci alebo pripravujú tradičné pokrmy. Mnohé dvory majú vlastných muzikantov, ktorých úlohou je zabaviť a spríjemniť pobyt návštevníkom. Medzi dvory, ktoré pravidelne usporadúva obec Hrušov patrí Hrušovský dvor, Pufancový dvor, Páleničiarsky či Gazdovský dvor. Skladba dvorov sa mení: v minulosti mohli návštevníci navštíviť Rozhlasový dvor (Rádio Regina), Rybársky dvor, Poľovnícky dvor, dvory usporiadaných obcami z regiónu alebo Slovákmi v zahraničí, a pod, k novým dvorom (2019) patrí napríklad Mládenecký dvor, Dvor u starej mamy či Dvor u troch sestier. V posledných rokoch (2010 - 2019) je ich počet na Hontianskej paráde okolo 20.

### Výstavy

Návštevníci festivalu si môžu pozrieť mnohé výstavy počas programu. K tradičným patrí početná výstava tzv. stabilákov od miestneho zberateľa Antona Matušova či jedinečná výstava hasičských prilieb. V posledných rokoch (2019) pribudla prezentácia traktorov a výstava fotografií slovenských párt.

Filmografia
-----------

V roku 2001 natočila STV (štúdio Banská Bystrica) pod réžiou Drahomíry Kyslanovej krátkometrážny dokument *Hontianska paráda* o 6. ročníku festivalu.

Galéria
-------

* AmfiteáterAmfiteáter
* Práca na poliPráca na poli
* Pečenie chlebaPečenie chleba

Referencie
----------

1. ↑   *Hontianska paráda 2023 Hrušov 2023 - 26. ročník - Hrušov | Folklorfest.sk: Podujatia na voľný čas a tipy na víkend* [online]. www.folklorfest.sk, [cit. 2023-06-27]. Dostupné online.
2. ↑   *Program festivalu a mapka festivalu* [online]. www.hrusov.sk, [cit. 2023-06-27]. Dostupné online.
3. ↑  A.S, Petit Press. *V piatok štartuje Hontianska paráda- festival, ktorý milujú aj Japonci* [online]. mynovohrad.sme.sk, [cit. 2019-08-27]. Dostupné online.
4. ↑  A.S, Petit Press. *Na Hontianskej paráde aj prezident Ivan Gašparovič* [online]. domov.sme.sk, [cit. 2019-11-23]. Dostupné online.
5. ↑   *Prezident SR - Prezident v civile* [online]. archiv.prezident.sk, [cit. 2019-11-23]. Dostupné online.
6. ↑   *Hontianska paráda* [online]. www.hrusov.sk, [cit. 2019-08-27]. Dostupné online.
7. ↑  BRLOŠ, Ján; BRLOŠOVÁ, Anna. *Hrušovská pospolitosť. Spoločenský, verejný a duchovný život obyvateľov*. 1.. vyd. Hrušov : Obec Hrušov, 2017. ISBN 978-80-972950-1-1. S. 429.

Pozri aj
--------

* Slovenský folklór

Iné projekty
------------

Commons
* Spolupracuj na Commons Commons ponúka multimediálne súbory na tému **Hontianska paráda**

| * z
* d
* u
Folklórne akcie na Slovensku |
| --- |
| Folklórne festivaly | 
* Abovské folklórne slávnosti
* Akademický Zvolen
* Cassovia Folkfest
* Cyrilometodské dni
* Dni Moldavy
* Eurofolklór
* Folklórne slávnosti pod Poľanou
* Folklórne slávnosti Toplianskej doliny
* Folklórny festival Východná
* Gajdovačka
* Hontianska paráda
* Horehronské dni spevu a tanca
* Hornonitrianske folklórne slávnosti
* Jánošíkove dni
* Jiloskero Hangóro - festival rómskej piesne
* Koliesko
* Kopaničiarske folklórne slávnosti
* Košické folklórne dni
* Malokarpatský festival tradičnej kultúry
* Medzinárodný folklórny festival Myjava
* Medzinárodný novohradský folklórny festival
* Tekovské folklórne slávnosti
* Očovská folklórna hruda
* Ospievané Beskydy
* Podroháčske folklórne slávnosti
* Slávnosti Rusínov - Ukrajincov Slovenska
* Spišské folklórne slávnosti
* Te prindžarel pes – Spoznajme sa – Rómska nedeľa
* Trenčianske folklórne slávnosti
* Turčianske slávnosti folklóru
* Zamagurské folklórne slávnosti
* Zemplínske slávnosti

 |  |
| Detské folklórne festivaly | 
* Dulovce

 |

Súradnice: 48°09′16″S 19°05′29″V﻿ / ﻿48,154379°S 19,091395°V﻿ / 48.154379; 19.091395